2014 - SESKO ry
Etusivu »	SESKO ry »	Toimintakertomus »	2014
Toimitusjohtajan katsaus vuoteen 2014
Kohti älykästä yhteiskuntaa
Älykkäät sähköverkot (Smart Grid) olivat sähköalan standardoinnin kärkiaiheita vuonna 2014 ja ovat sitä jatkossakin. Hiilidioksidipäästöjen vähentämisen vuoksi lisätään jatkossa uusiutuvien luonnonvarojen käyttöä ja parannetaan energiatehokkuutta. Keskitetystä energiantuotannosta siirrytään yhä enemmän hajautettuun tuotantoon. Tulevaisuuden maailmassa ovat tärkeitä kohtuuhintaisen ja keskeytyksettömän energian saanti sekä jatkuvuuden hallinta. Energiaturvallisuus tulee yhä tärkeämmäksi. Sähkön toimitusvarmuuden turvaaminen, pientuotannon lisääminen ja energiavarastojen yleistyminen lisäävät tiedonvälityksen ja tiedonkeruun tarvetta. Samalla kasvaa tietoturvallisuuden merkitys. Sähköverkkoihin tarvitaan suuria uudistuksia lähitulevaisuudessa kaikkialla maailmassa.
Standardoinnin kannalta isoja haasteita asettavat tiedonsiirtojärjestelmien tietomallien määrittelyt sekä eri osa-alueiden, kuten rakennustekniikan, sähkön jakeluautomaation sähköpörssin ja sähkön pientuotannon yhteensovittaminen. Kuluttajan monipuolistunut rooli älykkäässä sähköverkossa tuo esiin uusia turvallisuuskysymyksiä. Niin ikään kuluttajan järjestelmien liittyminen ulkoisiin tietoverkkoihin lisää tietoturva- ja yksityisyydensuojahaasteita. Tarvitaan selvästi yhteisesti sovittuja sääntöjä sekä teknisten ominaisuuksien hallintaa ja yhteensovittamista. Nämä onnistuvat standardeilla. Standardoinnin haasteisiin on IEC vastannut edistämällä Smart Cities -konseptin standardointia.
Keskittäminen turvaa standardien hankintaa
SESKO ja SFS pääsivät vuoden 2014 aikana sopimukseen siitä, että myös IEC- ja EN-standardit tulevat saataville SFS:n myyntiin vuoden 2015 aikana. Suurin kiinnostus saada standardit samasta paikasta on globaaleilla Suomessa toimivilla yrityksillä, jotka hankkivat standardinsa laajoina lisensioituina on-line-kokoelmina. Eri alojen standardien saanti yhdestä paikasta Suomessa on hyvää palvelua isoille asiakkaille. Se on myös välttämätöntä, jotta SFS säilyy yhtenä toimituskanavana standardien välittäjien kovassa, maailmanlaajuisessa kilpailussa. Jatkossa IEC- ja EN-standardeja ei siis enää voi ostaa suoraan SESKOsta, mutta SESKO neuvoo edelleenkin suomalaisia sähköalan standardien käytössä ja hankinnassa. IEC:n verkkokaupasta voi – kuten tähänkin asti – hankkia suoraan yksittäisiä standardeja ja standardikokoelmia. Myynnin siirto SFS:lle vaikuttaa merkittävästi SESKOn töiden organisointiin ja järjestelyihin, sillä SESKO on huolehtinut IEC- ja EN-standardien myynnistä Suomessa vuodesta 1994 alkaen, kun myynti puolestaan tuolloin siirtyi sille SFS:ltä. Nyt on siis palattu lähtöasetelmaan. Toivottavasti standardimyynnin keskittämisellä voidaan palvella kaikkia asiakkaita entistä paremmin.
Taloudellista turbulenssia
Vuosi 2014 koetteli SESKOa taloudellisesti enemmän kuin aikoihin. Suurin yksittäinen tekijä, joka vaikutti SESKOn tuottojen vähenemiseen ja vei tulosta reippaasti alijäämäiseksi, oli sähkötyöturvallisuusstandardin julkaisemisen siirtyminen vuodelle 2015. Tämän laajalevikkisen standardin julkaisu oli alun perin suunniteltu vuodelle 2014. Viivästys johtui kansallisen valmistelun arvioitua pidemmästä käsittelyajasta. Myös ensimmäistä kertaa kymmeniin vuosiin taloudellinen taantuma näkyi sekä osallistujamäärän että sähköalan standardien myyntitulojen vähenemisenä. Ensimmäistä kertaa IEC-standardien myynnistä saadut tuotot olivat suuremmat kuin SFS-standardien myyntituotot. SESKO rahoittaa näillä tuloilla toimintaansa ja suuret muutokset vaikuttavat olennaisesti SESKOn toimintakykyyn. SESKOn toiminnan periaatteena on, että ne jotka hyödyntävät standardeja, maksavat niiden kehitystyön, ylläpidon ja saatavuuden. Standardien hyödyntäjiä ovat ne yritykset, jotka lähettävät asiantuntijoitansa vaikuttamaan standardien sisältöön ja saamaan ensikäden tietoa valmisteilla olevista standardeista. Standardeista hyötyviä ovat niiden sellaisetkin käyttäjät, jotka eivät ole mukana valmistelutyössä, mutta käyttävät standardeja saadakseen omille tuotteilleen ja palveluilleen helpomman ja nopeamman pääsyn markkinoille.
Vuorovaikutus parantaa asiantuntijakokemusta
IEC:n ja SESKOn yhdessä järjestämä workshop 2014 osoitti, että kontaktitilaisuuksia tarvitaan sähköisistä tiedonhallinnan lähteistä ja keinoista huolimatta. SESKOn komiteoiden ja seurantaryhmien asiantuntijat pitivät tilaisuuden antia erittäin hyödyllisenä. Erityisesti standardointiuransa alussa olevat nuoret asiantuntijat kokivat tärkeäksi tavata kokeneita asiantuntijoita ja jakaa kokemuksiaan heidän kanssaan. Sähköiset järjestelmät ja verkon yli tapahtuva kommunikaatio eivät voi korvata ihmisten välistä, kasvotusten tapahtuvaa vuorovaikutusta. Vaikka sähköiset järjestelmät tuovat nopeutta ja joustavuutta asioiden hoitoon ja vähentävät kustannuksia, fyysisillä kokouksilla ja koulutustilaisuuksilla on edelleen tarvetta. Parhaimmillaan nämä kommunikaatiomuodot täydentävät toisiaan. Palautteen perusteella on selvästi jatkossakin tarvetta järjestää vastaavia sähköteknisen standardoinnin kontaktitilaisuuksia.